Aron Pálmarsson , stjarna íslenska liðsins sem mætir Ungverjum í afar mikilvægum leik nú á eftir . Getty / y TF-Images Hvernig við komumst á Ólympíuleikana . Það er saga að segja frá . Hvernig valið er inn í handboltakeppni Ólympíuleikanna er svolítið flókið , segir Gunnar Smári Egilsson blaðamaður en hann er sérfræðingur í að rýna í ýmis kerfi og stærðfræðiformúlur . Hann veltir þessu fyrir sér í pistli sem hann birti á Facebook og gaf Vísi góðfúslegt leyfi til að birta . Í athugasemdakerfi er fullyrt að ekki séu nema þrír núlifandi Íslendingar sem þekkja þessar reglur til hlítar . Sem hlýtur að teljast nærri lagi . Hér er farið yfir það hvað þarf að gerast til að við komumst á Ólympíuleikana , upplagt til að brjóta heila um áður en leikurinn við Ungverja hefst . En , jafnframt er vert að vara við , þetta er flókið . En , gefum Gunnari Smára orðið : Tvö sæti laus „ Eins og ég skil þetta fara nokkur lið beint : Gestgjafar Japana , heimsmeistarar Dana og svo álfumeistara ; Bahrain frá Asíu , Argentína frá Ameríku og svo sigurvegarar Evrópumótsins og Afríkumótsins , sem byrjar á morgun . Þetta eru sex lið , þar af fjögur klár : Japan , Danmörk , Bahrain og Argentína . Tvo sæti laus . Ef Ísland ætlar að fara þessa leið verður það að verða Evrópumeistari eða tapa fyrir Dönum í úrslitaleik . Gunnar Smári hefur pælt sig í gegnum hina og þessa möguleika með það fyrir augum að koma Íslandi á Ólympíuleikana í handbolta . Við þetta bætast síðan sex lið úr umspilsmóti sem háð verður í apríl . Þangað fara tólf lið og hafa átta þegar unnið sér rétt vegna frammistöðu á heimsmeistaramóti eða álfukeppni : Noregur , Frakkland , Þýskaland , Svíþjóð , Króatía og Spánn komust frá HM og Chile og Suður-Kórea frá álfukeppnum . Út af standa tvö sæti úr Afríkukeppninni og tvo frá Evrópukeppninni . Áttunda sæti miði með fyrirvörum þó Til að komast í þetta umspil má Ísland ekki missa meira en eitt lið , sem ekki hefur unnið sér sæti í umspilinu eða beint á Ólympíuleikana , upp fyrir sig . Þá er að skoða hvaða lið eru komin í milliriðla , sem hafa unnið sér þátttökurétt í umspilskeppninni . Í öðrum riðlinum eru Króatía , Spánn og Þýskalands með umspilsrétt en Austurríki , Tékkland og Hvíta-Rússland ekki . Í hinum er Noregur og Svíþjóð með rétt og svo Danir ef Íslendingar vinna Ungverja . Án umspilsréttar eru Slóvenar , Íslendingar , Portúgalar og Ungverjar , ef þeir vinna Íslendinga á eftir . Íslensku strákarnir fagna sigri á móti Dönum . EPA-EFE / ANDREAS HILLERGREN Ísland kæmist áfram ef það yrði í áttunda sæti á Evrópumótinu , að því gefnu að Króatía , Spánn , Þýskaland , Noregur , Svíþjóð og Danmörk yrðu öll fyrir ofan okkur . Við kæmust ekki í umspil þótt við lentum í þriðja sæti , ef ekkert af þessum liðum færi í úrslitaleikinn . Þetta er því allt mjög afstætt , það er frekar staða Íslands gagnvart þessum liðum sem ræður en hvaða sæti Íslandi endar í . Eina leiðin til að vera viss er að komast í úrslitaleikinn á Evrópumótinu . Vont að Frakkar skyldu detta út En á þessu stigi er betra fyrir Ísland að hafa sem flestar þjóðir með sem hafa unnið sér rétt til umspils eða þátttöku á Ólympíuleikunum . Það var í raun vont fyrir okkur að Frakkar skyldu detta út og það væri vont ef Danir féllu líka úr keppni . Við erum nefnilega innan keppninnar í annarri keppni við þau liða sem ekki hafa unnið sér sæti í umspilinu . Sú keppni gengur út á að vera nr. 1 eða 2 meðal þessara þjóða ( megum bara missa eitt af hinum liðunum upp fyrir okkur ) : Austurríki Hvíta-Rússland Ísland Ungverjaland ( ef við töpum á eftir ) Guðmundur Guðmundsson þjálfari er þjóðhetja á Íslandi eftir leikinn gegn Dönum en hann á harma að hefna . Nú reiða Danir sig á hann til að komast áfram í umspil . EPA / GEORGI LICOVSKI Leikurinn á eftir er hluti af þessari keppni innan keppninnar . En svo er hann líka í raun fyrsti leikur Íslands í milliriðlum , því ef Ísland vinnur tekur það 2 stig með sér inn í milliriðil en ef Ísland tapar fer það stigalaust í milliriðil . Ef það verður jafnt fer það með eitt stig , eins og Ungverjar . Við höfum því nokkurn hag af því að Danir fari áfram en enn meiri hag af því að Ungverjar fari ekki áfram , til að losna við þá og til að taka með 2 stig yfir í milliriðil . Í milliriðli mætum við Norðmönnum , Svíum , Portúgölum og Slóvenum og þurfum líklega að vinna þrjá af þessum leikjum til að komast í undanúrslit , mögulega sleppum við með tvo sigra og eitt jafntefli ef hin liðin tæta stig hvert af öðru . Það er vel mögulegt . Alveg eins og það er vel mögulegt að það takist ekki . “ Svo mörg voru þau orð og ágætt að velta fyrir sér möguleikum nú þegar klukkutími í leik , takk fyrir . Áfram Ísland . Ungverjaland vann seinni hálfleikinn 15 - 6 eftir að Ísland hafði verið þremur mörkum yfir í hálfleik .